b"\n_START_ARTICLE_\nErskine Caldwell\n_START_SECTION_\nBiografia\n_START_PARAGRAPH_\nCaldwell va n\xc3\xa9ixer en una casa als afores de Moreland (Ge\xc3\xb2rgia), fill d'un pastor de l'Esgl\xc3\xa9sia Presbiteriana. Va passar la seva infantesa traslladant-se d'un estat a l'altre, ja que els seus pares van canviar sovint de resid\xc3\xa8ncia. Tot i aix\xc3\xad, sempre es va moure pels estats del Sud. _NEWLINE_M\xc3\xa9s tard, va estudiar a l'Erskine College, tot i que no va arribar a graduar-se. Va tenir diverses feines._NEWLINE_Els seus dos primers llibres van ser Bastard (1929) i Poor Fool (1930), per\xc3\xb2 \xc3\xa9s conegut sobretot per les seves novel\xc2\xb7les Tobacco Road (La ruta del tabac) (1932) i God's Little Acre (El petit camp de D\xc3\xa9u) (1933)._NEWLINE_Quan va sortir publicat el seu primer llibre, les autoritats el van prohibir i van confiscar-ne totes les c\xc3\xb2pies. M\xc3\xa9s tard, amb la publicaci\xc3\xb3 de God's Little Acre, les autoritats encara van anar m\xc3\xa9s lluny: van arrestar Caldwell i van tornar a confiscar tots els exemplars. Despr\xc3\xa9s d'un judici, el van declarar innocent._NEWLINE_Durant la d\xc3\xa8cada de 1930, Caldwell i la seva dona van tenir una llibreria a Maine. Caldwell va estar casat amb la fot\xc3\xb2grafa Margaret Bourke-White des de 1939 fins a 1942, i van col\xc2\xb7laborar a You Have Seen Their Faces (1937)._NEWLINE_Durant la Segona Guerra Mundial, Caldwell va treballar com a corresponsal estranger a Ucra\xc3\xafna. _NEWLINE_Va retornar als Estats Units l'any 1944 i es va instal\xc2\xb7lar a San Francisco._NEWLINE_Durant els darrers vint anys de la seva vida es va dedicar a viatjar per tot el m\xc3\xb3n durant uns sis mesos l'any. Va prendre moltes notes durant aquests viatges, tot i que la majoria no s'han publicat._NEWLINE_La casa on va n\xc3\xa9ixer va ser traslladada de la seva ubicaci\xc3\xb3 original i preservada i convertida en un museu._NEWLINE_Caldwell va morir per les complicacions d'un emfisema i c\xc3\xa0ncer de pulm\xc3\xb3 l'11 d'abril de 1987."